Dua ditangkap langgar PKP
ADI SAFARMAN DEBAK: Polis telah menangkap dua lelaki tempatan berumur
30 dan 18 tahun di pekan Debak semalam ketika menjalankan pemantauan dan pematuhan
Perintah Kawalan Pergerakan (PKP). Ketua Polis Daerah (KPD) Betong, DSP Zamry Alli
mengesahkan tangkapan tersebut dan kedua-dua suspek yang berasal dari Kampung
Debak Laut ditahan ketika cuba melepasi Sekatan Jalan Raya (SJR) yang
dijalankan. Beliau berkata, semasa di tahan kedua-dua saspek
bertindak kasar dan mempertikaikan tugas polis.  Suspek juga katanya diminta memberi pengenalan diri namun
kedua-duanya enggan bekerjasama dan cuba melarikan diri. “Kedua-dua saspek juga gagal memberi keterangan yang
munasabah berada di luar semasa tempoh PKP ini.  “Siasatan awal mendapati, suspek dalam perjalanan
daripada Kampung Lalang ke Kampung Debak Laut tanpa ada alasan dan tujuan yang
mendesak. “Saspek juga mengakui bahawa sedia maklum berkaitan
arahan PKP dan SJR yang berkuatkuasa,” ujarnya pada kenyataan kepada media
semalam. Zamry memberitahu kes tersebut dirujuk di bawah Seksyen
186 KK / Peraturan 7 (1) Peraturan-Peraturan Pencegahan Dan Pengawalan Penyakit
Berjangkit (Langkah-Langkah Di Dalam Kawasan Tempatan Jangkitan) 2020. Suspek telah ditangkap dan dibawa ke Ibu Pejabat Polis
Daerah (IPD) Betong untuk siasatan dan tindakan lanjut. Ini merupakan tangkapan pertama sejak PKP dikuatkuasakan
di kawasan Betong. 
See author's posts
